b'\n_START_ARTICLE_\nApmokestinimo principai\n_START_PARAGRAPH_\nApmokestinimo principai \xe2\x80\x93 mokes\xc4\x8di\xc5\xb3 taikym\xc4\x85 pagrind\xc5\xbeian\xc4\x8dios ir j\xc5\xb3 ypatumus identifikuojan\xc4\x8dios charakteristikos; mokes\xc4\x8di\xc5\xb3 teis\xc4\x97s principai. Apmokestinimo principai daugelyje \xc5\xa1ali\xc5\xb3 yra \xc4\xaftvirtinami Konstitucijoje. Tai sustiprina prievol\xc4\x99 nuosekliai j\xc5\xb3 laikytis.\n_START_SECTION_\nLietuva\n_START_PARAGRAPH_\nLietuvoje principus \xc4\xaftvirtina LR mokes\xc4\x8di\xc5\xb3 administravimo \xc4\xafstatymas. Apmokestinimo principai: neutralumas, teisingumas, lygyb\xc4\x97, ai\xc5\xa1kumas, vie\xc5\xa1umas ir administravimo veiksmingumas._NEWLINE_Mokes\xc4\x8di\xc5\xb3 neutralumas rei\xc5\xa1kia, kad mokes\xc4\x8diai skirti surinkti valstyb\xc4\x97s biud\xc5\xbeeto pajamas, tad jiems neturi b\xc5\xabti taikomos i\xc5\xa1imtys ir lengvatos, o apmokestinimo taisykl\xc4\x97s neturi i\xc5\xa1kreipti konkurencijos s\xc4\x85lyg\xc5\xb3._NEWLINE_Mokes\xc4\x8di\xc5\xb3 teisingumas suprantamas kaip proporcingas gaunam\xc5\xb3 pajam\xc5\xb3 apmokestinimas (vadinamasis horizontalusis teisingumas) arba kaip mok\xc4\x97jimo paj\xc4\x97gumo principo \xc4\xafgyvendinimas (vadinamasis vertikalusis teisingumas)._NEWLINE_Mokes\xc4\x8di\xc5\xb3 lygyb\xc4\x97 yra vienodas mokes\xc4\x8di\xc5\xb3 mok\xc4\x97toj\xc5\xb3 ir veiklos sri\xc4\x8di\xc5\xb3 traktavimas._NEWLINE_Mokes\xc4\x8di\xc5\xb3 ai\xc5\xa1kumas rei\xc5\xa1kia mokes\xc4\x8di\xc5\xb3 neprie\xc5\xa1taringum\xc4\x85, minimalias interpretavimo galimybes._NEWLINE_Vie\xc5\xa1umo principas reikalauja, kad mokes\xc4\x8dius reglamentuojantys teis\xc4\x97s aktai prie\xc5\xa1 juos priimant b\xc5\xabt\xc5\xb3 apsvarstomi vie\xc5\xa1ai, priimami suteikiant mokes\xc4\x8di\xc5\xb3 mok\xc4\x97tojams pakankamai laiko pasiruo\xc5\xa1ti daryti pakeitimus._NEWLINE_Administravimo veiksmingumo principas reikalauja, kad mokes\xc4\x8di\xc5\xb3 mok\xc4\x97jimas b\xc5\xabt\xc5\xb3 kuo pigesnis mokes\xc4\x8di\xc5\xb3 mok\xc4\x97tojui, o valstyb\xc4\x97s pajamos b\xc5\xabt\xc5\xb3 gaunamos kuo ma\xc5\xbeesn\xc4\x97mis mokes\xc4\x8di\xc5\xb3 administravimo s\xc4\x85naudomis._NEWLINE_V\xc4\x97liau \xc4\xafstatymo buvo \xc4\xaftvirtinti lygyb\xc4\x97s, teisingumo, visuotinio privalomumo, ai\xc5\xa1kumo, turinio vir\xc5\xa1enyb\xc4\x97s prie\xc5\xa1 form\xc4\x85 principai. Pastarasis principas suteik\xc4\x97 mokes\xc4\x8di\xc5\xb3 administratoriui teis\xc4\x99 nustatant mokes\xc4\x8dio baz\xc4\x99 taikyti vertinamuosius, o ne formaliuosius kriterijus.'